Die Krieketwêreldbeker 1999 (Engels: 1999 Cricket World Cup; Nederlands: Wereldkampioenschap cricket 1999), amptelik bekend as die IKR Krieketwêreldbeker 1999, het van 14 Mei tot en met 20 Junie 1999 in Engeland, Skotland, Ierland, Nederland en Wallis plaasgevind. Dit was die sewende krieketwêreldbeker in internasionale eendagkrieket (EDI) wat deur die Internasionale Krieketraad (IKR) aangebied is en die vierde in Engeland. Dié land het voorheen die toernooie van 1975, 1979 en 1983 gehuisves. Twaalf nasionale krieketspanne het aan die Krieketwêreldbeker 1999 deelgeneem, waartydens 42 wedstryde gespeel is. Die spanne is in twee groepe van ses spanne elk verdeel, waarvan elke span een keer teen al die ander spanne van die groep gespeel het. Die boonste drie spanne van elke groep het hierna vir die Super Ses gekwalifiseer, waarvan weer die boonste vier spanne vir die halfeindrondte gekwalifiseer het. Elke wedstryd het uit 50 boulbeurte per span bestaan. Australië wen op 20 Junie met 8 paaltjies teen Pakistan op Lord’s in Londen en het sodoende hul tweede titel ingepalm. Australië het daarmee die eerste land geword wat die nuwe permanente krieketwêreldbekertrofee verower het; vir die vorige toernooie is verskeie trofeë oorhandig.